'Geen gunsies vir Chiefs se All Blacks' | Netwerk24
07 Desember 2019 20:15
Die 56-jarige Nieu-Seelander, wat sedert November 2007 die hoofafrigter van Wallis se Rooi Drake was, keer die eerste keer in 12 jaar terug na ’n afrigterspos in sy geboorteland.
Warren Gatland sal volgende jaar die Chiefs in die Superrugbyreeks brei. Foto: Getty Images
Luidens die New Zealand Herald het Gatland dit reeds duidelik gemaak dat hy beoog om ’n nuwe span aanmekaar te sit wat sy waardes deel.
Hy sê geen sogenaamde babelas ná afloop van die Wêreldbeker-rugbytoernooi in Japan sal geduld word nie, met geen spelers wat net in sy span sal instap nie.
“Ek dink hulle (die All Blacks) is diegene wat ’n bietjie angstig daaroor sal wees,” sê Gatland.
“Wanneer jy soms vir lang tydperke van die spel af weg is en vier of vyf weke saam met die span gemis het, dan kom jy terug en wonder waar hulle gaan wees (in terme van hul peil), by watter fase hulle is en hoeveel werk jy sal moet doen om op te vang.
“Hopelik kom hulle nie al dwalend terug en dink dat hulle net gaan inkom en die leiding neem nie.”
Gatland erken dat hy self ook sal moet seker maak dat hy weer maklik inpas by die span en sy kop op die regte plek sal moet kry voordat die 2020-Superrugby-seisoen in Januarie afskop.
Die All Blacks sal in 2020 weer hul omstrede beleid toepas dat gekontrakteerde All Blacks deurlopend gerus moet word.
Die All Blacks se Superrugbyspelers sal eers vanaf 13 Januarie by hul spanne inval, net minder as drie weke voordat die reeks begin.
Gatland sal egter opgewonde wees oor die feit dat spelers soos Sam Cane, Angus Ta’avao, Brad Weber, Atu Moli, Nepo Laulala en Anton Lienert-Brown vir die Chiefs sal terugkeer.
Ook Damian McKenzie en Luke Jacobson sal albei ná ’n lang tyd weg met beserings weer terug wees, terwyl die voormalige All Black-losskakel Aaron Cruden terug is van Europa. – Sportredaksie
Meer oor: Warren Gatland | Damian Mckenzie | Aaron Cruden | Chiefs | All Blacks | Superrugby-Reeks